Grondonteieningswetsontwerp goedgekeurArgieffoto Die parlement het Donderdag die omstrede grondonteieningswetsontwerp goedgekeur. Die Wetsontwerp op Grondonteiening is aanvanklik in Februarie 2016 deur die Nasionale Vergadering aanvaar en daarna na die Nasionale Raad van Provinsies verwys, wat sy eie wysigings aangebring het. Dié wysigings is Donderdag in die Nasionale Vergadering goedgekeur en die wetsontwerp word nou na die president gestuur om dit as ŉ wet te bekragtig, en sodoende die Wet op Grondonteiening van 1975 te kanselleer. Volgens dié wetsontwerp sal die regering die mag hê om onder andere, in nasionale belang, enigiemand se eiendom, wat huise en plase insluit, te onteien. Die ANC het onderneem om planne, om grond te herverdeel, te bespoedig. Stone Sizani, hoofsweep van die ANC, het in ŉ verklaring gesê die ANC is “tevrede” met die goedkeuring van die wetsontwerp. “Dit bring jare se harde werk tot vervulling,” het hy gesê. Sizani het gesê dit is ŉ doodskoot vir die “ondoeltreffende gewillige koper-gewillige verkoper”-benadering tot grondhervorming. Die Demokratiese Alliansie en die VF Plus het hul sterk teen die wetsontwerp uitgespreek. Volgens die DA is daar nog minstens vier beginsels waaraan die wetsontwerp nie voldoen nie, waaronder die feit dat “eiendom” nie duidelik gedefinieer is nie. “Die huidige interpretasie strek veel wyer as net onbeweegbare bates en sluit bates soos pensioenfondse en vee in, wat moontlik ook onteien kan word – tot nadeel van talle gewone burgers,” het Anchen Dreyer, adjunk federale voorsitter van die DA, gesê. “Die omvang van ‘onteiening’ word ook nie gedefinieer nie,” het Dreyer bygevoeg. “Dit beteken dat die staat se voogdyskap oor bates moontlik nie as vergoeding kan kwalifiseer nie, en burgers kan moontlik die reg om hul grond te gebruik verloor, sonder enige vergoeding.” Volgens haar maak die wetsontwerp ook nie voorsiening vir ŉ waarborg dat vergoeding vir onteiening uitstaande banklenings sal dek nie. “Dis dus moontlik dat ŉ eienaar, wat onteien is, sy huis of plaas kan verloor, maar nog steeds die paaiemente op die uitstaande banklening sal moet betaal. Watter bank sal ooit sulke lenings toestaan?” Die DA het gewaarsku dat die wetsontwerp vertroue in die sakewêreld kan skend en tot ŉ afgradering na rommelstatus vir Suid-Afrika kan beteken. Pieter Groenewald, woordvoerder van die VF Plus, het gesê dit is duidelik die nuwe wetsontwerp het sy oorsprong in artikel 25 van Suid-Afrika se Grondwet en diegene wat dié artikel help skryf en ondersteun het, sal saam met die ANC moet pa staan as daar grondgrype in Suid-Afrika plaasvind. Groenewald het verduidelik die beginsel van onteiening is nie vreemd nie. “Dit is wêreldwyd van toepassing waar noodsaaklike ontwikkeling moet plaasvind, soos met die bou van brûe of paaie. In Suid-Afrika maak die ANC-regering dit egter ŉ politieke aangeleentheid. Die ANC wil hierdie wetsontwerp misbruik as emosionele politieke speelbal oor grond.” Hy het gesê president Jacob Zuma val in by die koor van die EFF wat sê wittes het grond gesteel. “Sodoende jaag hulle emosies op. Dit is in werklikheid net ŉ verskuilde poging tot grondgryp in Suid-Afrika.” Groenewald doen ŉ beroep op instellings, wat gesê het hulle sal hierdie wet beveg tot in die Grondwethof, om dit asseblief te doen. “Die president het inderwaarheid gesê hy het ŉ nuwe wetsontwerp wat nou by die kabinet is, wat ŉ beperking gaan plaas op grondbesit. Daardeur gaan groot plase beperk word tot 5 000 hektaar en ondernemings soos plantasies tot 12 000 hektaar. Oor die res van die grond word duidelik gesê dit sal onteien word, en dit sal hierdie Onteieningswet wees wat gebruik sal word om grond te gryp moontlik sonder enige vergoeding aan die eienaar. Diegene agter artikel 25 sal dan moet pa staan as grondgrype plaasvind,” het Groenewald bygevoeg. Lees alle vorige berigte oor die Onteieningswetsontwerp op Maroela Media.